b'\n_START_ARTICLE_\nIvan Vanek \xc5\xa0iftar\n_START_SECTION_\n\xc5\xbdivljenje\n_START_PARAGRAPH_\nOsnovno \xc5\xa1olo je obiskoval na Ti\xc5\xa1ini (1925 - 1939), ni\xc5\xbejo gimnazijo v Murski Soboti (1930 - 1934) in vi\xc5\xa1jo gimnazijo na Ptuju (1934 - 1938), kjer je leta 1938 maturiral. Po maturi se je vpisal na Pravno fakulteto v Ljubljani, vendar je \xc5\xa1tudij prava moral prekiniti zaradi druge svetovne vojne. Po koncu vojne je nadaljeval \xc5\xa1tudij prava na Pravni fakulteti Univerze v Ljubljani, kjer je leta 1953 kot \xc5\xa1tudent ob delu diplomiral.  V letih 1946 \xe2\x80\x93 1953 je slu\xc5\xbeboval kot okrajni javni to\xc5\xbeilec v Ljutomeru, Kranju in Mariboru, kot okro\xc5\xbeni to\xc5\xbeilec v Novem mestu in kot pomo\xc4\x8dnik okro\xc5\xbenega to\xc5\xbeilca v Celju. Med leti 1953\xe2\x80\x9358 je bil zvezni poslanec in hkrati sekretar ob\xc4\x8dinskega komiteja KP ter predsednik OO SZDL v Murski Soboti, tajnik vrhovnega sodi\xc5\xa1\xc4\x8da v Ljubljani (1958); v obdobju 1958\xe2\x80\x931960 preiskovalni sodnik, sodnik za mladoletnike in namestnik predsednik okro\xc5\xbenega sodi\xc5\xa1\xc4\x8da v Murski Soboti . _NEWLINE_Za doktorja znanosti na Pravni fakulteti Univerze v Ljubljani je bil promoviran leta 1965. Zaradi obse\xc5\xbenega znanstveno-raziskovalnega dela je bil \xc5\xbee leta 1958 habilitiran za docenta. Predaval je o dru\xc5\xbebeno-politi\xc4\x8dnem sistemu SFRJ in osnovah delovnega prava ter socialne varnosti na Vi\xc5\xa1ji pravni \xc5\xa1oli v Mariboru. Leta 1968 je postal docent na Pravni fakulteti v Ljubljani, leta 1974 bil izvoljen v naziv izredni in leta 1981 v naziv redni profesor za ustavno in delovno pravo. Predaval je tudi na podiplomskem \xc5\xa1tudiju v Zagrebu in nekaj \xc4\x8dasa na Teolo\xc5\xa1ki fakulteti v Mariboru. _NEWLINE_Kot predavetlj in raziskovalec se je zavzemal tudi za kulturno in znanstveno sodelovanje s tujino.  Sodeloval pri ustanavljanju Mednarodnega kulturnozgodovinskega simpozija Modinci (Mogersdorf) in v organizaciji njegovih kasnej\xc5\xa1ih simpozijev, Panonskega raziskovalnega centra na Gradi\xc5\xa1\xc4\x8danskem in regionalnih ustanov v Murski Soboti (\xc5\xa1tudijska knji\xc5\xbenica, Pomurski muzej). S \xc5\xa1tevilnimi referati in drugimi teoretskimi prispevki je  so-oblikoval teorijo in prakso pravnih disciplin, pa tudi drugih strokovnih podro\xc4\x8dij. Zanimala ga je politika, prou\xc4\x8deval je samoupravljanje in dru\xc5\xbebeno upravljanje, javno mnenje, lokalni tisk ter socialna vpra\xc5\xa1anja Pomurja (na primer Rome), maj\xc5\xa1ine. _NEWLINE_Leta 1979 se je upokojil. Univerza v Mariboru mu je leta 1983 podelila naziv zaslu\xc5\xbeni profesor._NEWLINE_Umrl je 8. novembra 1999 v Murski Soboti.\n_START_SECTION_\nDelo\n_START_PARAGRAPH_\nDr. Vanek \xc5\xa0iftar je igral veliko \xc5\xbeivljenjskih vlog hkrati. \xe2\x80\x98Prva je bila povezana z Vrtom spominov in tovari\xc5\xa1tva, ki ga je s star\xc5\xa1i zasnoval na doma\xc4\x8diji v Petanjicih in zanj z dru\xc5\xbeino skrbel kar 50 let. Ve\xc4\x8d desetletij se je neumorno boril za njegovo dru\xc5\xbebeno ume\xc5\xa1\xc4\x8denost in priznanje. To sta mu podelila odloka ob\xc4\x8din Murska Sobota in Ti\xc5\xa1ina. Z ustanovitvijo Ustanove dr. \xc5\xa0iftarjeva fundacija, katere najpomembnej\xc5\xa1i snovatelj je bil, je Vrtu zagotovil trdnej\xc5\xa1o podporo za ohranitev in razvoj, hkrati pa je oblikoval okvir za izvajanje dejavnosti, ki so povezane s kulturno zgodovino obmurskega sveta ter ohranjanje kulturne in naravne dedi\xc5\xa1\xc4\x8dine._NEWLINE_Druga je vloga profesorja in pedagoga. \xc5\xa0irina, pogled v prihodnost in trdna vsidranost v preteklih izku\xc5\xa1njah in doma\xc4\x8di zemlji, to bili so temelji njegovega \xc5\xbeivljenja dela in ustvarjanja. Njegovo pisanje je dokumentirano, zanesljivo, pou\xc4\x8dno in natan\xc4\x8dno.  Tretja vloga je vloga zaslu\xc5\xbenega profesorja mariborske univerze in staroste pravne fakultete na podro\xc4\x8dju prou\xc4\x8devanja in raziskovanja ustavno-pravne znanosti. Velja za enega najbolj pronicljivih romologov, poznavalcev zgodovine in aktualnih problemov Romov v Prekmurju, v Slovenjji, pa tudi \xc5\xa1ir\xc5\xa1e.  Pisal je tudi o manj\xc5\xa1inah, posebej \xc5\xbdidih in o odnosih s sosedi._NEWLINE_\xc4\x8cetrta \xc5\xa0iftarjeva \xc5\xbeivljenjska vloga je povezava z zbiranjem knjig in \xc4\x8dlankov, dokumentov, citatov, izjav in osebnih pri\xc4\x8devanj. Precej\xc5\xa1en del njegove zapu\xc5\xa1\xc4\x8dine hrani Pokrajinski muzej v Mariboru, nekaj gradiva je v Pokrajinski in \xc5\xa1tudijski knji\xc5\xbenici v Murski Soboti, del pa \xc5\xa1e vedno domuje na njegovem domu v Petanjcih._NEWLINE_Njegova peta vloga je povezana s politi\xc4\x8dnim delovanjem -  kot republi\xc5\xa1ki in zvezni poslanec je osebno, kasneje pa prek \xc4\x8dlankov, osebnih in javnih pisem kriti\xc4\x8dno opozarjal na napake in pomanjkljivosti sistema, politi\xc4\x8dnih veljakov in strank. _NEWLINE_Dr. Vanek \xc5\xa0iftar je bil tudi pesnik in leposlovni pisec. \xc5\xbde v \xc5\xa1tudentskih letih je urejal revijo Mladi Prekmurec (1939 - 1940), po vojni je uredil ve\xc4\x8d zbornikov in literarnih del. Bil je \xc4\x8dlan uredni\xc5\xa1kega odbora revije Svet ob Muri (1956 - 1958), Zadru\xc5\xbenega koledarja Pomurja (1960 \xe2\x80\x93 1962), \xc4\x8casopisa za zgodovino in narodopisje  v Mariboru. Da je bil pesnik, se ve\xc4\x8dina njegovih znancev in prijateljev ni zavedala do izida zbirke njegovih pesmi \xc2\xbbPobiram orumenele liste\xc2\xab\xc2\xa0, ki je iz\xc5\xa1la ob njegovi osemdesetletnici (1998). Pesmi so nastajale skozi leta; zapisoval jih je ve\xc4\x8dinoma pozimi ali v de\xc5\xbeevnih obdobjih, ko ni mogel delati na vrtu. So zgo\xc5\xa1\xc4\x8deno pri\xc4\x8devanje njegovega \xc4\x8dasa, koncentrat opazovanj, razmi\xc5\xa1ljanj, ob\xc4\x8dutij in te\xc5\xbeenj svobodoljubnega misleca in humanista\xe2\x80\x99  .\n_START_SECTION_\nBibliografija\n_START_PARAGRAPH_\nPodrobno, kronolo\xc5\xa1ko urejeno bibliografijo je pripravil Franc Kuzmi\xc4\x8d. Objavljena je v ve\xc4\x8d publikacijah , dosegljiva je tudi na portalu Pokrajinskega muzeja v Murski Soboti.\n_START_SECTION_\nOdlikovanja in nagrade\n_START_PARAGRAPH_\nUniverza v Mariboru je dr. \xc5\xa0iftarju leta 1983 podelila naziv zaslu\xc5\xbenega profesorja. Na predlog Pravne fakultete in Univerze v Mariboru je leta 1999 prejel srebrni \xc4\x8dastni znak svobode Republike Slovenije z naslednjo utemeljitvijo: \xc2\xbbob osemdesetletnici za bogato ustvarjalno in mnogovrstno \xc5\xbeivljenjsko delo v dobro Sloveniji\xc2\xab ter zlati znak Univerze v Mariboru.'